text: Flygtningesituation flytter syddanskere tættere på nej
  27 november 2015 kl. 09.07
  Flygtningesituationen gør borgerne i Syddanmark mere tilbøjelige til at stemme nej på torsdag, viser meningsmåling.
  Selv om danskerne på torsdag stemmer ja til at omdanne retsforbeholdet til en tilvalgsordning, har aftalepartierne, der anbefaler et ja, besluttet, at Danmark ikke vil tilslutte sig EU-retsakter på området for asyl og indvandring, som Danmark i dag ikke deltager i.
  Faktisk har både Venstre og Socialdemokraterne garanteret,  at det ikke kommer til at ske uden, at man  først udskriver en folkeafstemning.
  Men det er en garanti, som mange danskere ikke er trygge ved. I en meningsmåling, som YouGov lavede 10. november for Tænketanken Europa, svarer hver femte af danskerne, at den aktuelle flygtninge- og migrantsituation i EU gør dem mere tilbøjelig til at stemme nej på torsdag.
  
  Og ser man på tallet for Region Syddanmark er andelen endnu højere, nemlig hver fjerde.
  På spørgsmålet "Hvordan påvirker den aktuelle flygtninge- og migrantsituation i EU din holdning til folkeafstemningen den 3. december om at erstatte det danske retsforbehold med en tilvalgsordning?" svarer 24 pct. (næsten hver fjerde syddansker), at det gør dem mere tilbøjelig til at stemme nej.
  For hele Danmark er det 20 pct. (hver femte), der svarer det samme.
  I alt har YouGov spurgt 2010 danskere, hvoraf 452 er bosat i Region Syddanmark.
  